Angkat rumah

Angkat rumah atau usung rumah merupakan suatu amalan gotong-royong memindahkan rumah kayu dari lokasi lama kepada kedudukan baharu yang diinginkan. Ia merupakan amalan yang didapati serata rantau Asia Tenggara. 

Pemindahan ini boleh dilakukan atas beberapa dorongan seperti berikutan penjualan tanah bertapaknya rumah mahupun kelahiran atau kematian dalam sesebuah keluarga.

Kaedah 
Rumah diusung dalam pengalas khas diperbuat daripada batang-batang buluh yang ditebang secara beramai-ramai. Jumlah batang buluh yang diperlukan untuk menggalas rumah ini bergantung kepada ukuran rumah bakal dibawa.

Seluruh penjuru rumah kayu akan diikat penggalas ini sementara seluruh isinya dikosongkan dari sebarang perabot dan harta benda.

Rumah ini diusung beramai-ramai secara berkumpulan diketuai ketua adat mahupun seorang bergelar tekong; tekong ini yang menunjuk arah serta memastikan laluan rumah yang diusung tidak melanggar halangan yang baik menonjol seperti pokok mahupun yang mudah menjunamkan seperti bonggol dan lubang jalan.

Kelaziman

Di Semenanjung Melayu 
Kegiatan ini ada dicatatkan dalam kalangan masyarakat pulau Langkawi.

Di Sulawesi 
Masyarakat Bugis di Barru selatan pulau ini bergotong-royong amalan Marakka' Bola. Kegiatan ini dilakukan secara beramai-ramai di mana kerja pengangkatan disampai melalui pengumuman di masjid; orang ramai akan datang ke lokasi rumah asal dengan sukarela secara spontan. Setelah rumah selesai dipindahkan di tempat baru, acara Baca Barazanji dilakukan sebagai tanda kesyukuran agar rumah yang baru saja dipindahkan terhindar dari bencana dan malapetaka.

Di Minahasa Selatan pula ada tradisi merawale yang dilakukan dalam kalangan orang Manado. Orang ramai akan diberi ganjaran oleh tuan rumah yang dipindahkan sebagai ‘bayaran ucapan terimakasih’ baik sajian besar seperti kuih-muih dan cucur serta nasi jaha mahupun mengopi rokok.

Di Filipina 
Masyarakat kepulauan Filipina melakukan pemindahan ini sebagai sebahagian daripada kerja-kerja bayanihan (terbitan kata bayan, 'tanah air').

Rujukan